PE, Uitenhage se name dalk ook binnekort veranderPort Elizabeth. Foto: Niel Grundling, Panoramio (via stadiumdb.com) Die Oos-Kaapse provinsiale geografiese namekomitee sal later vandeesmaand na verwagting begin met verskeie openbare verhore oor die moontlikheid om Uitenhage, Port Elizabeth en die Port Elizabeth Internasionale Lughawe se name te verander. Dit sal een van talle naamveranderings wees wat sedert die aanbreek van demokrasie oor die hele land gedoen is. Grahamstad se naam is verlede maand na Makhanda verander. Die Port Elizabeth Internasionale Lughawe was voorheen bekend as die HF Verwoerd Lughawe, terwyl Oos-Londen Lughawe bekendgestaan het as die Ben Schoeman Lughawe. Verlede jaar het die Nelson Mandelabaai-munisipaliteit die moontlikheid begin ondersoek om die lughawe na wyle oudpres. Nelson Mandela te vernoem. Die King Sabata Dalindyebo plaaslike munisipaliteit probeer egter al jare lank om die Mthatha Lughawe na Mandela te laat vernoem. Die voorgestelde nuwe name vir Port Elizabeth is Gqebera, I-Bhayi en Nelson Mandela City. Die voorstelle vir die Port Elizabeth Internasionale Lughawe is Nelson Mandelabaai Lughawe, Nelson Mandela Lughawe, Raymond Mhlaba Lughawe, Sipho Hashe Internasionale Lughawe, David Stuurman Internasionale Lughawe en die Khoi-San Internasionale Lughawe. Die voorgestelde name vir Uitenhage is Garden Town, Kariega, Tolofiyeni en Kamesh.